أنا اخترت كلمة لغة
أنا شخص بصري جدا بطبعي
وكمان عشان أنا فنانة
بس كمان كنت مهتمة باللغات من زمان
أنا اتولدت في ألمانبا وبتكلم ألماني
وهنا في مصر طبعا بتتكلمي عربي مع الألماني
وبعدين اتعلمت الفن بالانجليزي
فعندي كل اللغات دي مع اللغة البصرية
مع كل الصور اللي بنشوفها حوالينا دلوقتي، صور كتير
وازاي بيتكون عندنا ادراك بالصور دي حاجة أنا بهتم بيها جدا
ازاي أعبر عن نفسي بكل اللغات دي
منها البصري واللغوي
دي حاجة بتبقى صعبة ساعات
خصوصا، خصوصا مع الوقت
مش عارفة لو له علاقة باحساسنا أننا ما عندناش كلام نقوله
ولا أننا مجبرين نتكلم بلغة معينة
أو مجبرين نفهم أو نفك شفرة كلمة معينة
أو صورة معينة بشكل محدد
وأنا بحاول على العكس
واللي بيخلق احباط لما بحاول ادي للكلمة أو الصورة
امكانيات اكبر من اللي بتجبر عليها
ففي شغلي الفني عشان ادي مثال عشان دي شغلنتي
عاده بتبتدي باهتمامي بحاجة أنا عارفة احس بيها
بس مش عارفة اعبر عنها
أنا مهتمة بحاجة يمكن مالهاش اسم
فما ينفعش اعبر عنها بشكل لغوي
في المرحلة الأولية دي
وده بينطبق عاللغة بالشكل التقليدي
بس كمان بالشكل البصري
بس وأنا بشتغل عالمشروع
وأنا بطارد الفضول اللي عندي أو اهتمامي بالشئ الي مش عارفة اوصفه
ببتدي اعبر عنها أكتر وأكتر
بشوف ان العملية دي ممتعة جدا
عشان يعني بتلعبي شوية وبتغيري الاستخدام المحدد جدا لكلمة
أو لصورة أو مفهوم أو ادراك
بتحاولي تغيريه شوية بتحاولي تخليه حاجة تانية
بتحاولي تلاقي حاجات موازية
بين لغات وبعضيها أو بين صور وبعضيها
أو بين اللغات والصور
بحس أن عملية دي ممتعة جدا
هي... غير أنها ممتعة عشان بتبسط وأنا بعملها
أنا شايفة أنه مهم أن الإنسانية تعمل كده
عشان دايما بيتضغط علينا بكل المواد المطبوعة
أنه نقيد فهم طريقة معينة للتعبير عن الحاجة
وبالعكس كمان، نفضل نقول الحاجة بنفس الطريقة كل مرة
ومهم أننا نفضل نفكك ده لغويا
يمكن دي حاجة الناس المتخصصة في لغة هتكرهها أوي
لما بعمل كده
بس بحس أنه ساعات مهم جدا نعيد تركيب كلمات وجمل مش صحيحة نحويا
بس بتعبر عن مشاعرنا وأفكارنا الإنسانية بشكل دقيق أكتر
عشان اللغة معمولة عشان نعبر عن نفسنا
مش معمولة عشان تحمي وتخلق
عالم صحيح وبيتفهم بنفس الطريقة
معمول عشان يعبر عن العالم اللي بيتغير حوالينا
بيتغير بسرعة جدا وفيه حاجات كتيرة بتحصل
ولازم نكون منفتحين في طريقة استخدامنا وتكويننا للغة
والكلمات بشكل يخلينا نعرف نجاري عالم الساحق اللي حوالينا
أعتقد أني ببقى مرتاحة أكتر لما بفكر واتكلم بالعربي
فبعمل كده بالعربي أكتر من أي لغة تانية
وفي نفس الوقت طبيعة اللغات مختلفة والمصدر وتاريخهم
فبحس يمكن في العربي خصوصا وهي لغة قديمة اتكونت بشكل محدد
بس بيبقى أصعب مع أني مرتاحة أكتر معاها
بيبقى أصعب كتير وصف مشاعر وأفكار يومية
بالنسبة لي باللغة دي
وأعتقد ده بيترجم وأنا مش خبرة في اللغة خالص
بس في رأيي وملاحظاتي العشوائية
بحس أنه بيبان في قد ايه اللغة العامية بعيدة عن الفصحى مثلا
وازاي ساعات الحاجة ما بيبقاش ليها معنى لو حاولنا نقولها بالفصحى
بتبقى بعيدة جدا
لما بنقولها بالعامية بتبقى أقرب
بس لسه مش مقبول أننا نستخدم اللغة دي رسميا
ففي دايما صعوبة في أننا دايما
بنعتذر لما بنستخدم لغة مختلفة
كجزء أو جوة الجمل الي احنا كوناها في العربي
فبنستخدم كلمة انجليزي أو فرنساوي أو ألماني
فبتحسي أنك لازم تعتذري
أنا شخصيا مش بحس أني عايزة أعتذر خالص
بحس أني مرتاحة تماما لما الخبط اللغات
بس بشكل رسمي دي مشكلة
في المواضيع اللي ليها علاقة بالجندر دي مشكلة
في الفن والثقافة بنحس أننا بعاد جدا
كان فيه شغل كتير، فيه شغل كتير اتعمل عشان يعملوا كلمات بالعربي
وترجمات من ناس بتشتغل في تكنولوجيا المعلومات مثلا
وبحس أن ده أسهل عشان كده بينفع
بشوف أنه تحدي لدرجة أنه محبط
ساعات تحدي وممتع، على حسب
أعتقد أنه بيعتمد على أنتي في سياق مفتوح قد ايه
لو السياق مفتوح اللعب بالكلمات بيبقى ممتع
وتحاولي تشوفي ايه اللي بينفع وازاي
عشان بتحسي أنك حرة تكوني كلمتك الخاصة
في السياقات الرسمية بحس أنه محبط أكتر
لأنك في الأخر بتستعملي كلمة أما مش دقيقة خالص
عادة مبهمة مش غير دقيقة
مش بتوصف حاجة تانية بتوصف حاجة عامة
وده محبط جدا
أو بتلاقي نفسك بتستخدمي لغة مختلفة تماما
زي في الفن والثقافة دي دايما مشكلة خصوصا في المؤسسات
يعني مثلا في مركز الصورة المعاصرة دايما عندنا مشكلة
نضطر... أما نقرر نعبر عن نفسنا، أو نوصف مشروع معين بالانجليزي
وهي اللغة اللي معظم الناس بتدرس الفن بيها الفن المعاصر بيتدرس بالانجليزي
فبتلاقي نفسك بتستعملب الانجليزي بس ساعتها بتقصي الناس اللي ما بتتكلمش انجليزي
وبتبعدي مواضيع كتيرة مش بيتعبر عنها بالانجليزي
وكلمات كتيرة ممكن توصل للناس بطريقة بحس أنها هدف الفن عامة
وبعدين تستخدمي كلمة انجليزي مبهمة برضوا
أو بتوصف... هي دقيقة بس بتوصف حاجة مختلفة تماما
حاجة ليها علاقة بجمهور غربي أكتر من جمهور محلي
بس برضوا فيه قصص نجاح
زي في معرض من معارضي
كان... ده كان وقت كنت حاسة أني مش عارفة اعبر عن نفسي لغويا خالص
وكنت حاسة أنه اللي كنت مهتمة بيه واللي بشتغل عليه كان بصري جدا
مع أن المشروع ده ابتدى كنص صغير أنا كتبته
بس بعد النص القصير ده يعني ٨ سطور ولا حاجة
ما كنتش عارفة اوصف المشروع خالص
يمكن تاخد مني صفحات يعني لما كنت بحاول كانت هتاخد صفحات
بس كان فيه صور
بس حد اعرفه كويس جدا بس ما كانش كلمني عن المشروع خالص
كتب مقالة عن المشروع
وهو كان قادر يوصف الحاجات اللي كنت فاكرة أنها ما تتوصفش بالكلام
وهو كان قادر يكتب ده في نص اللي هو نص مش حاجة بصرية
فساعات ده بينفع
وس... عشان كده بحس أنه مع الكتاب الانفتاح ده
والسياقات اللي بيسمح لهم يكتبوا بلغة مفتوحة أكتر
بيعبروا فعلا عن حاجات كانت بالنسبة للناس التانية
ما يتعبرش عنها إلا بالمشاعر أو بشكل بصري أو بقصص طويلة وكده